b'\n_START_ARTICLE_\nTenzin Gyatso\n_START_SECTION_\nOppvekst\n_START_PARAGRAPH_\nGyatso kommer fra en bondefamilie som tilh\xc3\xb8rer befolkninggruppen Mongour, og hans opprinnelige navn var Lhamo Thondup.  Han ble f\xc3\xb8dt 6. juli 1935 i den nord\xc3\xb8stlige Amdo-provinsen i den lille og fattige landsbyen Taktser, p\xc3\xa5 en bakketopp med utsikt over en bred dal. Foreldrene hans, Choekyong og Diki Tsering, levde som enkle b\xc3\xb8nder sammen med rundt tyve andre familier, noen av dem etniske han-kinesere. De levde av \xc3\xa5 dyrke korn, hvete og poteter. Han var det femte overlevende barnet av en s\xc3\xb8skenflokk p\xc3\xa5 ni. Den eldste av s\xc3\xb8sknene var hans s\xc3\xb8ster Tsering Dolma, som var seksten \xc3\xa5r eldre. Hans eldste bror, Thupten Jigme Norbu, ble gjenkjent som en gjenf\xc3\xb8delse av den h\xc3\xb8ytst\xc3\xa5ende lamaen Takser Rinpoche. Hans andre eldre br\xc3\xb8dre er Gyalo Thondup og Lobsang Samten. Da Tenzin Gyatso var rundt to \xc3\xa5r gammel, ble det satt igang leting etter den nye gjenf\xc3\xb8delsen av Dalai Lama. Blant andre tegn ble det sagt at hodet til det balsamerte liket av den trettende Dalai Lama (som opprinnelig vendte mot s\xc3\xb8r) hadde flyttet seg p\xc3\xa5 mystisk vis slik at det vendte mot nord\xc3\xb8st. Kort tid etter hadde regenten Reting Rinpoche en visjon som indikerte Amdo og ett-etasjes hus som var flislagt p\xc3\xa5 en s\xc3\xa6regen m\xc3\xa5te, og som hadde et s\xc3\xa6regent vannavl\xc3\xb8p. Etter \xc3\xa5 ha lett lenge fant de ut at Thondups hus lignet huset i Retings visjon. Dermed viste de Thondup forskjellige leker og ting, noen av dem hadde tilh\xc3\xb8rt den trettende Dalai Lama, mens andre ikke hadde tilh\xc3\xb8rt ham.  Thondup identifiserte alle de tingene som hadde tilh\xc3\xb8rt den trettende Dalai Lama, og sa "Det er mitt! Det er mitt!"_NEWLINE_Thondup ble gjenkjent som en gjenf\xc3\xb8delse av Dalai Lama og fikk navnet Jetsun Jamphel Ngawang Lobsang Yeshe Tenzin Gyatso (\xc2\xabHellige Mester, Varsomme Lys, Barmhjertig, Forsvarer av Troen, Hav av Visdom\xc2\xbb).  Tibetanske buddhister refererer vanligvis til ham som Yeshe Norbu (\xc2\xabEdelstenen som oppfyller \xc3\xb8nsker\xc2\xbb) eller bare Kundun (\xc2\xabTilstedev\xc3\xa6relsen\xc2\xbb).  I vesten kalles han ofte \xc2\xabHans hellighet Dalai Lama\xc2\xbb, og det er denne tittelen Dalai Lama selv bruker p\xc3\xa5 sitt nettsted. Tenzin Gyatso begynte munkeutdannelsen sin seks \xc3\xa5r gammel. Da han var 25 \xc3\xa5r gammel tok han sin siste eksamen i Jokhang tempelet i Lhasa under den \xc3\xa5rlige Monlamfestivalen (b\xc3\xb8nnefestivalen). Han besto pr\xc3\xb8ven og ble gitt Lharampagraden, den h\xc3\xb8yeste geshegraden, som  tilsvarer en doktorgrad i buddhistisk filosofi.\n_START_SECTION_\nLivet som Dalai Lama\n_START_PARAGRAPH_\nI tillegg til \xc3\xa5 v\xc3\xa6re den mest innflytelsesrike \xc3\xa5ndelige lederen i tibetansk buddhisme, har Dalai Lama tradisjonelt gjort krav p\xc3\xa5 stillingen som Tibets statsoverhode.  Den 17. november 1950 ble han innsatt som Tibets verdslige leder, 15 \xc3\xa5r gammel. Regjeringstiden hans ble kortvarig, for i oktober 1950 ble Tibet okkupert av Folkerepublikken Kina._NEWLINE_Den kinesiske Folkets frigj\xc3\xb8ringsh\xc3\xa6r stanset ved en gammel grenselinje mellom Tibet og Xikang og krevde forhandlinger. Dalai Lama sendte en delegasjon til Beijing, og selv om han avviste kinesernes Syttenpunktsavtale for Fredelig Frigj\xc3\xb8ring av Tibet, fors\xc3\xb8kte han \xc3\xa5 samarbeide med kineserne helt frem til 1959.  I 1959 fant et oppr\xc3\xb8r sted blant den tibetanske befolkningen. I det spente politiske klimaet fikk Dalai Lama og hans f\xc3\xb8lge mistanke om at Kina planla et attentat mot ham. Som en f\xc3\xb8lge av dette flyktet han til Dharamsala i India den 17. mars samme \xc3\xa5r, og n\xc3\xa5dde India 31. mars under det tibetanske oppr\xc3\xb8ret.\n_START_SECTION_\nFlukten fra Tibet\n_START_PARAGRAPH_\nM\xc3\xa5let med flukten var \xc3\xa5 komme seg i sikkerhet slik at han kunne innlede forhandlinger med den kinesiske okkupasjonsmakten. I de ni \xc3\xa5rene som var g\xc3\xa5tt siden kineserne okkuperte Tibet, har Dalai Lama gjort sitt ytterste for \xc3\xa5 st\xc3\xa5 p\xc3\xa5 god fot med kineserne, og pr\xc3\xb8vd \xc3\xa5 f\xc3\xa5 dem til \xc3\xa5 respektere tibetanernes levevis og la dem f\xc3\xa5 dyrke sin buddhistiske religion i fred._NEWLINE_Kineserne har i denne tiden hatt som m\xc3\xa5l \xc3\xa5 innf\xc3\xb8re maoismen i Tibet, f\xc3\xb8rst med fredelige midler, men etterhvert med undertrykkelse og bruk av vold. 17. mars 1959 var situasjonen s\xc3\xa5 spent at kineserne truet med \xc3\xa5 \xc3\xb8delegge palasset i Lhasa. Om kvelden kler Dalai Lama seg ut som soldat med en rifle over skulderen. Selv om det er kinesiske spioner i folkemengden utenfor palasset, er det ingen som kjenner Dalai Lama igjen fra andre soldater. Tidligere p\xc3\xa5 dagen har Dalai Lamas mor, s\xc3\xb8ster og bror forlatt palasset, utkledd som stammefolk. Flere religi\xc3\xb8se l\xc3\xa6rere og ministre er ogs\xc3\xa5 blitt smuglet ut av palasset._NEWLINE_I f\xc3\xb8rste omgang er m\xc3\xa5let \xc3\xa5 komme seg ut av Lhasa, slik at situasjonen kan normaliseres i hovedstaden. Dalai Lama h\xc3\xa5per \xc3\xa5 kunne gjenoppta forhandlinger med de kinesiske myndighetene, slik at han slipper \xc3\xa5 m\xc3\xa5tte forlate Tibet. I disse ufremkommelige fjellomr\xc3\xa5dene fins det mange gjemmesteder. Tibets motstandsbevegelse har ogs\xc3\xa5 tilhold her._NEWLINE_Under flukten m\xc3\xa5 Dalai Lama og hans f\xc3\xb8lge passere fjellpass i nesten 5\xc2\xa0000 meters h\xc3\xb8yde. Det er ikke veier, bare ridestier, og de m\xc3\xa5 krysse elver p\xc3\xa5 prammer og primitive b\xc3\xa5ter. I tillegg er v\xc3\xa6ret uforutsigbart, med kraftige og plutselige sn\xc3\xb8stormer._NEWLINE_Etter elleve dager kommer f\xc3\xb8lget fram til Lhuntse Dzong, et festningsliknende kloster som i \xc3\xa5rhundrer har v\xc3\xa6rt et senter for stedets religi\xc3\xb8se og politiske liv. Her f\xc3\xa5r Dalai Lama vite at kineserne har bombet b\xc3\xa5de Lhasa by og palasset Norbulinka. Han bestemmer seg for \xc3\xa5 utrope en eksilregjering. P\xc3\xa5 denne m\xc3\xa5ten markerer han at han ikke frivillig har gitt fra seg makten._NEWLINE_Etter to dager flykter f\xc3\xb8lget videre, mot s\xc3\xb8r, mot India. P\xc3\xa5 forh\xc3\xa5nd sender de et sendebud som skal unders\xc3\xb8ke mulighetene for politisk asyl i landet. F\xc3\xb8lget blir overrasket av et kinesisk rekognoseringsfly, og Dalai Lama og hans medhjelpere skj\xc3\xb8nner at det haster \xc3\xa5 komme seg ut av landet. I landsbyen Mangmang, n\xc3\xa6r grensen til India, f\xc3\xa5r Dalai Lama vite at han er velkommen til India. Under oppholdet i landsbyen f\xc3\xa5r Dalai Lama dysenteri, og sterkt avkreftet kommer han seg til slutt ut av Tibet den 31. mars og blir etter hvert \xc3\xb8nsket velkommen av Indias statsminister Jawaharlal Nehru.\n_START_SECTION_\nEksil i India\n_START_PARAGRAPH_\nDalai Lama m\xc3\xb8tte statsministeren i India, Jawaharlal Nehru, for \xc3\xa5 f\xc3\xa5 India til \xc3\xa5 legge press p\xc3\xa5 Kina til \xc3\xa5 gi Tibet en autonom regjering da relasjonene til Kina ikke f\xc3\xb8rte frem. Nehru \xc3\xb8nsket ikke \xc3\xa5 \xc3\xb8ke spenningen mellom Kina og India, s\xc3\xa5 han oppfordret Dalai Lama til \xc3\xa5 arbeide med syttenpunktsavtalen som Tibet hadde med Kina. I 1959 flyktet Dalai Lama fra Tibet til India, og etablerte en eksilregjering i Dharamsala, som ofte blir referert til som \xc2\xablille Lhasa\xc2\xbb._NEWLINE_Han opprettet et tibetansk utdanningssystem for \xc3\xa5 l\xc3\xa6re barna tibetansk spr\xc3\xa5k, historie, religion og kultur. Det tibetanske institutt for ut\xc3\xb8vende kunst ble etablert i 1959, og Det sentrale instituttet for h\xc3\xb8yere tibetanske studier ble hoveduniversitetet for tibetanere i India. Han bidro til gjenopprettelsen av 200 klostre for \xc3\xa5 bevare den tibetanske buddhistiske l\xc3\xa6ren og den tibetanske levem\xc3\xa5ten._NEWLINE_Dalai Lama appellerte til FN om Tibet-sp\xc3\xb8rsm\xc3\xa5let, og det resulterte i tre resolusjoner fra generalforsamlingen i 1959, 1961 og 1965.  Disse resolusjonene p\xc3\xa5legger Kina \xc3\xa5 respektere det tibetanske folkets menneskerettigheter og deres \xc3\xb8nske om selvstyre._NEWLINE_I 1963 utformet han en demokratisk grunnlov som er basert p\xc3\xa5 menneskerettighetene. Et tibetansk eksil-parlament blir valgt av de tibetanske flyktningene som lever over hele verden, og den tibetanske eksil-regjeringen blir likeledes valgt av det tibetanske parlamentet._NEWLINE_P\xc3\xa5 kongressen for menneskerettigheter i 1987 i Washington D.C. foreslo han en fempunkts plan for Tibets fremtid. Planen gikk ut p\xc3\xa5 at Tibet skulle bli en \xc2\xabfredssone\xc2\xbb, og at det skulle bli slutt p\xc3\xa5 innvandringen av etniske kinesere til Tibet. Den oppfordret ogs\xc3\xa5 til respekt for fundamentale menneskerettigheter og demokratiske rettigheter, og at Kina skulle slutte \xc3\xa5 bruke Tibet til atompr\xc3\xb8vesprengninger, atomv\xc3\xa5penproduksjon og lagring av atomavfall. Til slutt oppfordret den til \xc2\xabseri\xc3\xb8se forhandlinger\xc2\xbb om Tibets fremtid._NEWLINE_Han la frem en lignende plan i Strasbourg i Frankrike 15. juni 1988. Der utvidet han fempunktsplanen og foreslo opprettelsen av et selvstyrt demokrati i Tibet, \xc2\xabi samarbeid med Folkerepublikken Kina\xc2\xbb.  Denne planen ble avvist av den tibetanske eksilregjeringen i 1991._NEWLINE_I oktober 1991 uttrykte han \xc3\xb8nske om \xc3\xa5 reise tilbake til Tibet for \xc3\xa5 fors\xc3\xb8ke \xc3\xa5 komme frem til en gjensidig vurdering av situasjonen sammen med de lokale kinesiske myndighetene. P\xc3\xa5 dette tidspunktet fryktet han at et voldelig folkeoppr\xc3\xb8r i Tibet ville finne sted, og \xc3\xb8nsket \xc3\xa5 unng\xc3\xa5 det._NEWLINE_Den 5. juli 2005 appellerte han til deltakerne p\xc3\xa5 lederm\xc3\xb8tet for G8-landene om \xc3\xa5 lette byrden for de millionene av menneskene som sulter i verden. Han sa at m\xc3\xb8tet hadde et \xc2\xabpositivt potensial\xc2\xbb  ._NEWLINE_Dalai Lama feiret sin 70-\xc3\xa5rsdag 6. juli 2005.  Rundt 10\xc2\xa0000 tibetanske flyktninger, munker og utenlandske turister samlet seg utenfor hjemmet hans. Patriark Alexius II av den russisk-ortodokse kirke sa: \xc2\xabJeg medgir at den russisk-ortodokse kirke verdsetter de gode relasjonene den har til tilhengerne av buddhismen og h\xc3\xa5per p\xc3\xa5 deres videre utvikling\xc2\xbb .  President Chen Shi-bian i Taiwan deltok i en bursdagsfeiring som ble kalt \xc2\xabOmreisende med Kj\xc3\xa6rlighet og Visdom i 70 \xc3\xa5r\xc2\xbb som fant sted i Hallen til minne om Chiang Kai-shek i Taipei. Presidenten inviterte ham til \xc3\xa5 komme tilbake for tredje gang i 2005.  Hans tidligere bes\xc3\xb8k var i 2001 og i 1997.   _NEWLINE_Dalai Lama \xc3\xb8nsker ikke \xc3\xa5 komme tilbake til Tibet med mindre Folkerepublikken Kina lar v\xc3\xa6re \xc3\xa5 sette vilk\xc3\xa5r for hjemkomsten, noe de hittil har nektet \xc3\xa5 g\xc3\xa5 med p\xc3\xa5 .  Den 5. juli 2005 avslo Kina hans \xc3\xb8nske om \xc3\xa5 komme tilbake p\xc3\xa5 sin bursdag, til tross for at man frykter et folkeoppr\xc3\xb8r mot de lokale myndighetene i Tibet og omegn dersom han d\xc3\xb8r i eksil .\n_START_SECTION_\nUtenlandske relasjoner\n_START_PARAGRAPH_\nSiden 1967 har Dalai Lama reist verden rundt og bes\xc3\xb8kt 46 forskjellige nasjoner. Han m\xc3\xb8tte Pave Paulus VI i Vatikanstaten i 1973. Senere m\xc3\xb8tte han Pave Johannes Paul II i 1980 og ogs\xc3\xa5 i 1986, 1988, 1990 og 2003. Han har ogs\xc3\xa5 m\xc3\xb8tt erkebiskopen av Canterbury, dr. Robert Runcie, og andre ledere av den angelikanske kirken i London. Han har ogs\xc3\xa5 m\xc3\xb8tt offisielle representanter for det j\xc3\xb8diske og det katolske trossamfunn. Akkurat n\xc3\xa5 har han l\xc3\xb8pende kontakt med den russisk-ortodokse kirken. Den litauiske presidenten Vytautas Landsbergis inviterte ham til \xc3\xa5 tale for det litauiske parlament, og Dalai Lama var den f\xc3\xb8rste utenlandske leder som gjorde dette. Han har l\xc3\xb8pende kontakt med India og har tidligere hatt kontakt med FN og USA. En uvanlig episode oppsto da Dalai Lama ble nektet \xc3\xa5 bes\xc3\xb8ke S\xc3\xb8r-Korea i 2001 . Kinesiske utsendinger og Dalai Lama har hatt fire m\xc3\xb8ter om Tibet-sp\xc3\xb8rsm\xc3\xa5let siden september 2002, noe som er blitt m\xc3\xb8tt med internasjonal st\xc3\xb8tte .\n_START_SECTION_\nSosiale og politiske standpunkter\n_START_PARAGRAPH_\nDen n\xc3\xa5v\xc3\xa6rende Dalai Lama har en tiln\xc3\xa6rmet universell appell blant tibetanske buddhister. Hans meninger om kontroversielle sosiale og andre sp\xc3\xb8rsm\xc3\xa5l blir imidlertid ikke delt av alle tibetanske buddhist-lamaer, og disse standpunktene er ikke dogmatisk bindende for alle som praktiserer tibetansk buddhisme.\n_START_SECTION_\nDen tibetanske uavhengighetsbevegelsen\n_START_PARAGRAPH_\nDet blir antatt at Dalai Lama st\xc3\xb8ttet opprettelsen av den tibetanske motstandsbevegelsen mens han var tvunget til \xc3\xa5 arbeide med Syttenpunktserkl\xc3\xa6ringen med Kina, samtidig som han tilsynelatende samarbeidet med de kinesiske myndighetene. Hans br\xc3\xb8dre flyttet til Kalimpong i India, der de organiserte propaganda mot Kina og smuglet v\xc3\xa5pen inn i Tibet, med hjelp fra USA og indiske myndigheter. Det br\xc3\xb8t ut kamper i Amdo og Kham i 1956 som senere spredte seg til midten av Tibet. Bevegelsen var imidlertid mislykket, og ble tvunget til \xc3\xa5 trekke seg tilbake til Nepal og/eller g\xc3\xa5 under jorda. Etter at forbindelsene mellom USA og Folkerepublikken Kina ble normalisert, trakk USA tilbake sin st\xc3\xb8tte p\xc3\xa5 begynnelsen av 1970-tallet.  Dalai Lama endret senere sin politiske plattform mot en fredelig l\xc3\xb8sning der han ville bli gjeninnsatt i et demokratisk og selvstyrt Tibet._NEWLINE_I motsetning til oppfatningen om at den tibetanske ikke-voldelige linjen ikke har gitt dem s\xc3\xa5 mye oppmerksomhet som de kunne ha f\xc3\xa5tt med voldelige midler, s\xc3\xa5 har denne linjen f\xc3\xb8rt til langt mer st\xc3\xb8tte, penger og popularitet enn mange andre lignende saker. Dette skyldes i stor grad Dalai Lama, som er en av en av den vestlige verden mest avholdte skikkelser. Til tross for at Kina har satt en stopper for utviklingshjelp i FN-regi, s\xc3\xa5 s\xc3\xb8rger et nettverk av private veldedighetsorganisasjoner for at den \xc3\xb8konomiske st\xc3\xb8tten tibetanske flyktninger mottar per person er en av de h\xc3\xb8yeste i verden, noe som gj\xc3\xb8r at deres levestandard er h\xc3\xb8yere enn levestandarden til de innf\xc3\xb8dte indiske innbyggerne i det samme omr\xc3\xa5det .\n_START_SECTION_\nGlobale politiske standpunkter\n_START_PARAGRAPH_\nDalai lama er motstander av bruk og lagring av masse\xc3\xb8deleggelsesv\xc3\xa5pen, og st\xc3\xb8tter nedrustning. I 1998 ga han sin st\xc3\xb8tte til et forslag fra Folkerepublikken Kina om \xc3\xa5 forby alle masse\xc3\xb8deleggelsesv\xc3\xa5pen . Som religi\xc3\xb8s leder er Dalai Lama motstander av krig, men anerkjenner at andre verdenskrig, Koreakrigen og kanskje Afghanistan, var til det beste for sivilisasjonen og demokratiet  . Han hevder imidlertid at ikke-vold er mer effektivt p\xc3\xa5 lang sikt. Han skylder p\xc3\xa5 stormaktene og mener at krig bare er en gammel vane ._NEWLINE_Selv om Dalai Lama ba Det hvite hus om \xc3\xa5 \xc2\xabtenke seri\xc3\xb8st p\xc3\xa5 hvorvidt en voldelig aksjon er den riktige tingen \xc3\xa5 gj\xc3\xb8re\xc2\xbb i forkant av invasjonen i Irak,  har han senere uttrykt et mer \xc2\xablangsiktig\xc2\xbb syn p\xc3\xa5 hvorvidt krigen i Irak kan rettferdiggj\xc3\xb8res, og nekter \xc3\xa5 ford\xc3\xb8mme den.    Han har gjentatt dette standpunktet en rekke ganger _NEWLINE_  siden den opprinnelige reportasjen i New York Times .\n_START_SECTION_\nGlobale standpunkter i sosiale sp\xc3\xb8rsm\xc3\xa5l\n_START_PARAGRAPH_\nDalai Lama st\xc3\xb8ttet opprettelsen av Dalai Lama-stiftelsen for \xc3\xa5 fremme fred og etikk over hele verden. Han antas ikke \xc3\xa5 v\xc3\xa6re direkte involvert i denne stiftelsen . Han har ogs\xc3\xa5 uttrykt sin tro p\xc3\xa5 at moderne vitenskapelige funn b\xc3\xb8r ha presedens over gamle religioner _NEWLINE_Det er blitt rapportert at han har uttalt seg slik om homofili: \xc2\xabDersom to mennesker ikke har avlagt l\xc3\xb8fte om s\xc3\xb8libat, og ingen av dem blir skadet, hvorfor skal ikke dette v\xc3\xa6re akseptabelt?\xc2\xbb  Han har gjentatte ganger bekreftet sitt standpunkt om at homofile b\xc3\xb8r bli akseptert i samfunnet, men han har ogs\xc3\xa5 uttalt at homofil praksis er seksuell utukt, noe som inneb\xc3\xa6rer at homofil sex er akseptabelt for samfunnet generelt men ikke i buddhismen eller for buddhister.   Som han forklarer i sin bok Beyond Dogma: \xc2\xabHomoseksualitet, enten det er mellom menn eller kvinner, er ikke upassende i seg selv. Det som er upassende er bruken av organer som allerede er definert som upassende for seksuell kontakt.\xc2\xbb  Man kan derfor konkludere med at homofil praksis er upassende p\xc3\xa5 samme m\xc3\xa5te som masturbasjon og oral- eller analsex er upassende for heteroseksuelle. Han har ogs\xc3\xa5 medgitt at selv om han ikke er villig til \xc3\xa5 se bort fra de hellige skriftene p\xc3\xa5 dette punktet, s\xc3\xa5 kjenner han ikke grunnlaget for disse l\xc3\xa6resetningene, og han har uttrykt \xc2\xabvillighet til \xc3\xa5 vurdere muligheten for at noen av l\xc3\xa6resetningene kan v\xc3\xa6re spesifikke for en bestemt kulturell eller historisk kontekst.\xc2\xbb_NEWLINE_Dalai Lama er generelt motstander av abort , selv om han har nyansert dette synet noe, slik han forklarer til New York Times:_NEWLINE_Abort er naturligvis, fra et buddhistisk standpunkt, en drapshandling og negativt, n\xc3\xa5r man snakker generelt. Men det er avhengig av omstendighetene. Hvis det uf\xc3\xb8dte barnet vil bli mentalt tilbakest\xc3\xa5ende eller hvis f\xc3\xb8dselen vil skape alvorlige problemer for moren s\xc3\xa5 kan det foreligge et unntak.  Jeg tror abort b\xc3\xb8r st\xc3\xb8ttes eller frar\xc3\xa5des avhengig av hver enkelt situasjon. _NEWLINE_\xe2\x80\x94 Dalai Lama, New York Times, 28. november 1993\n_START_SECTION_\nInternasjonal innflytelse\n_START_PARAGRAPH_\nDe kinesiske myndighetene har fra tid til annen erkl\xc3\xa6rt at Tenzin Gyatso er tilhenger av et selvstendig Tibet. Over tid har han utviklet et offentlig standpunkt som g\xc3\xa5r ut p\xc3\xa5 at han ikke er tilhenger av tibetansk selvstendighet , og at han ikke ville hatt noe imot en status der Tibet har internt selvstyre, mens Folkerepublikken Kina tar h\xc3\xa5nd om visse deler av Tibets forsvar og utenrikspolitikk. I denne middelvei-tiln\xc3\xa6rmingen har han foresl\xc3\xa5tt at de kinesiske myndighetene burde ta h\xc3\xa5nd om utenrikspolitikk og forsvar , og at Tibet burde administreres av demokratisk valgte organer._NEWLINE_Det har v\xc3\xa6rt jevnlige og stillferdige forhandlinger mellom den tibetanske eksilregjeringen og Kina. I dag \xc3\xb8nsker Dalai Lama \xc3\xa5 diskutere saken om selvstyre for Tibet innenfor Kina, mens de kinesiske myndighetene har insistert p\xc3\xa5 at de kun vil forhandle om Dalai Lamas hjemkomst til Tibet._NEWLINE_Den 18. april 2005 plasserte Time Magazine Tenzin Gyatso p\xc3\xa5 listen over verdens 100 mest innflytelsesrike personer._NEWLINE_Den 22. juni 2006 bestemte det kanadiske parlamentet enstemmig at Tenzin Gyatso skulle bli \xc3\xa6resborger i Canada. Det var den tredje gangen i historien at myndighetene i Canada har gitt denne \xc3\xa6resbevisningen, de andre har v\xc3\xa6rt Raoul Wallenberg i 1985 og Nelson Mandela i 1998.\n_START_SECTION_\nNorgesbes\xc3\xb8k i 2014\n_START_PARAGRAPH_\nDen 7. mai 2014 bes\xc3\xb8kte han Norge. Han ble tildelt Nobels fredspris i Norge i 1989, og var invitert hit av den norske Nobelkomite. Han ble tildelt prisen \xc2\xabdelvis for \xc3\xa5 \xc3\xa6re minnet om Mahatma Gandhi\xc2\xbb, og offisielt for sin kamp for en fredelig frigj\xc3\xb8ring av Tibet, som ble okkupert av Folkerepublikken Kina i 1959._NEWLINE_Den 7. mai ankom han Gardermoen flyplass, og litt f\xc3\xb8r klokken 11 ble han hilst av folket fra balkongen p\xc3\xa5 Grand Hotel. Det ble solgt 2\xc2\xa0000 billetter til to publikumsarrangementer. Den 8. mai holdt han en forelesning i Chateau Neuf om en avart av meditasjonen \xc4\x81n\xc4\x81p\xc4\x81nasati (oppmerksomhet ved pusten) fra tibetansk buddhisme. Den 9. mai holdt han en forelesning i Folketeatret om karu\xe1\xb9\x87\xc4\x81 eller buddhismens l\xc3\xa6re om medlidenhet._NEWLINE_Den 8. mai fikk han m\xc3\xb8te sametingspresident Aili Keskitalo, som ogs\xc3\xa5 inviterte han til Sameland. Samme dag ble han tatt imot p\xc3\xa5 L\xc3\xb8vebakken av Ketil Kjenseth (V) i Stortingets Tibetkomite, og \xc3\xa5tte politikere fra de politiske partiene p\xc3\xa5 Stortinget: B\xc3\xa5rd Vegar Solhjell (SV), Marianne Aasen (Ap), Liv Signe Navarsete (Sp), Rasmus Hansson (De Gr\xc3\xb8nne), Trine Skei Grande (V), Knut Arild Hareide (KrF), Michael Tetzschner (H) og Ingebj\xc3\xb8rg Godskesen (FrP). Dalai Lama m\xc3\xb8tte ogs\xc3\xa5 andre Stortingspolitikere og ungdomspolitikere. I sin innledningstale hyllet han det norske demokratiet. Den 9. mai bes\xc3\xb8kte han Nobels Fredssenter, sammen med Oslos ordf\xc3\xb8rer Fabian Stang; han holdt ogs\xc3\xa5 en tale i Oslo handelsgymnasium om religion, forbruk og livsstil. Tidligere statsminister Kjell Magne Bondevik holdt en appell for ham foran Stortinget; men han m\xc3\xb8tte ogs\xc3\xa5 mellom 200 og 300 motdemonstranter fra den eksiltibetanske religi\xc3\xb8se minoriteten den Nye Kadampa-tradisjonen som dyrker Dorje Shugden._NEWLINE_Den 24. april besluttet regjeringen \xc3\xa5 ikke m\xc3\xb8te ham. Da Norge tildelte fredsprisen in absentia til den kinesiske regimekritikeren Liu Xiaobo i 2010, ble forholdet mellom Norge og Kina sv\xc3\xa6rt d\xc3\xa5rlig. Talsmann for Folkerepublikken Kinas utenriksministerium, Ma Zhaoxu, sa 7. oktober 2010 at prisen ble tildelt en kriminell. Under hemmelige forhandlinger som startet under utenriksminister Espen Barth Eide i Jens Stoltenbergs andre regjering og fortsatte under Solberg-regjeringen \xe2\x80\x93 s\xc3\xa5kalte bakkanaler mellom diplomater fra utenriksdepartementet og Kinas ambassade i Oslo, hadde Kina stilt 10\xe2\x80\x9314 harde krav til en ny norsk handelsavtale. En studie fra Universitetet i Heidelberg fra 24. april 2013, som ble publisert i september 2013, viste at Kina har straffet land som mottar Dalai Lama p\xc3\xa5 h\xc3\xb8yeste niv\xc3\xa5. 2013 var et rekord\xc3\xa5r i norsk handel med Kina med en eksport p\xc3\xa5 over 16 milliarder kroner, turismen fra Kina n\xc3\xa5dde nye h\xc3\xb8yder med en \xc3\xb8kning p\xc3\xa5 63\xc2\xa0%, og regjeringen \xc3\xb8nsket \xc3\xa5 bevare dette forholdet._NEWLINE_De fire partiene SV, KrF, Venstre og De Gr\xc3\xb8nne kritiserte stortingspresident Olemic Thommessen for h\xc3\xa5ndteringen av bes\xc3\xb8ket, mens tidligere statsminister K\xc3\xa5re Willoch st\xc3\xb8ttet regjeringen. Ogs\xc3\xa5 Amnesty International kritiserte beslutningen om \xc3\xa5 b\xc3\xb8ye av for Kina. I Stortingets sp\xc3\xb8rretime den 23. mai, avviste utenriksminister B\xc3\xb8rge Brende at Norges anseelse tok skade av dette.\n_START_SECTION_\nNobels fredspris\n_START_PARAGRAPH_\nI 1989 ble Tenzin Gyatso tildelt Nobels fredspris .  Formannen i Nobelkomiteen sa at dette var \xc2\xabdelvis for \xc3\xa5 \xc3\xa6re minnet om Mahatma Gandhi\xc2\xbb. Offisielt ble han tildelt prisen fordi komiteen \xc3\xb8nsket \xc3\xa5 anerkjenne hans arbeid i kampen for frigj\xc3\xb8ringen av Tibet, og for arbeidet med \xc3\xa5 n\xc3\xa5 en fredelig l\xc3\xb8sning istedenfor \xc3\xa5 bruke vold. I sin takketale kritiserte han Kina for maktbruken mot studentene som protesterte p\xc3\xa5 Den himmelske freds plass i 1989. Han uttalte imidlertid at studentenes bestrebelser ikke hadde v\xc3\xa6rt f\xc3\xa5nyttes. Talen hans fokuserte p\xc3\xa5 viktigheten av en fortsatt bruk av ikke-vold og hans \xc3\xb8nske om \xc3\xa5 opprettholde en dialog med Kina for \xc3\xa5 fors\xc3\xb8ke \xc3\xa5 finne en l\xc3\xb8sning p\xc3\xa5 situasjonen [https://web.archive.org/web/20090712113020/http://www.tibet.com/DL/nobelaccept.html._NEWLINE_Kina opplevde en viss isolasjon fra verdenssamfunnet etter massakren p\xc3\xa5 Den himmelske freds plass og det er antatt at dette gjorde det lettere for Norge \xc3\xa5 tildele Lama Fredsprisen. Men det eksisterte likevel en viss frykt for at Norge ville utsettes for sanksjoner fra Kina hvis prisen ble tildelt ham. Frykten kom fra deler av n\xc3\xa6ringlivet og kom sterkest til uttrykk hos den Sandefjords-baserte entrepren\xc3\xb8ren Bj\xc3\xb8rn Hansen, som i et Antenne Ti-program mente at hele Fredsprisen burde avskaffes.\n_START_SECTION_\nDiverse\n_START_PARAGRAPH_\nDen amerikanske tibetologen Jeffrey Hopkins var fra 1979 til 1989 sjefsoversetter til engelsk for Dalai Lama.'